ค่าบาทสัปดาห์หน้ากรอบ 30.10-30.50 บาท
&nbsp;ศูนย์กสิกรไทย คาดค่าเงินบาทสัปดาห์หน้า กรอบ 30.10/30.50 บาท/ดอลล่าร์ จับตาวิกฤตตะวันอออกกลาง
26 มี.ค. 2554

ศูนย์กสิกรไทย คาดค่าเงินบาทสัปดาห์หน้า กรอบ 30.10/30.50 บาท/ดอลล่าร์ จับตาวิกฤตตะวันอออกกลาง 
ศูนย์วิจัยกสิกรไทยรายงานว่า เงินบาทแข็งค่าในกรอบที่จำกัด เงินบาทขยับแข็งค่าขึ้นเมื่อเทียบกับเงินดอลลาร์ฯ เช่นเดียวกับทิศทางของสกุลเงินอื่นๆ ในเอเชียที่ได้รับแรงหนุนจากการคาดการณ์เกี่ยวกับแนวโน้มการคุมเข้มนโยบายการเงินของธนาคารกลางในภูมิภาคเอเชีย ตลอดจนแรงซื้อคืนสินทรัพย์เสี่ยงของนักลงทุนที่สะท้อนผ่านมายังการปรับตัวขึ้นของตลาดหุ้น ก่อนที่เงินบาทจะชะลอการแข็งค่าท้ายสัปดาห์ จากแรงขายที่คาดว่าเป็นการเข้าดูแลค่าเงินจากทางการและแรงขายทำกำไร
สำหรับในวันศุกร์ (25 มี.ค.) เงินบาทปิดตลาดที่ 30.26 เทียบกับระดับ 30.29 บาทต่อดอลลาร์ฯ ในวันศุกร์ก่อนหน้า (18 มี.ค.)
สำหรับแนวโน้มสัปดาห์ถัดไป (28 มี.ค. – 1 เม.ย. 2554) เงินบาทอาจเคลื่อนไหวในกรอบ 30.10-30.50 บาทต่อดอลลาร์ฯ โดยคงต้องจับตาพัฒนาการของเหตุการณ์ความไม่สงบในภูมิภาคอาหรับ ปัญหาโรงไฟฟ้านิวเคลียร์ในญี่ปุ่น สัญญาณการเข้าแทรกแซงเพื่อสกัดการแข็งค่าอย่างรุนแรงของเงินเยนจากทางการของกลุ่มประเทศ G-7 เครื่องชี้เศรษฐกิจไทยเดือนก.พ. และอัตราเงินเฟ้อไทยเดือนมี.ค. รวมถึงตัวเลขเศรษฐกิจที่สำคัญของสหรัฐฯ ประกอบด้วย ตัวเลขตลาดแรงงาน ดัชนี ISM ภาคการผลิต ดัชนีผู้จัดการฝ่ายจัดซื้อเขตชิคาโก ดัชนีความเชื่อมั่นผู้บริโภคเดือนมี.ค. ยอดทำสัญญาซื้อบ้านที่รอปิดการขาย ยอดสั่งซื้อของโรงงาน รายจ่ายเพื่อการก่อสร้าง รายได้-รายจ่ายส่วนบุคคล และดัชนีราคาการใช้จ่ายเพื่อการบริโภคส่วนบุคคลพื้นฐานเดือนก.พ. ดัชนีราคาบ้านรายงานโดย S&amp;P/Case-Shiller เดือนม.ค.